Ester Larsen (V), 2003-05-15:
Det var en god beslutning, vi traf i det tidligere Kulturudvalg, da vi opfordrede kulturministeren til at sætte et udredningsarbejde i gang om kulturarvens bevaringstilstand.
Det var godt af flere grunde, bl.a. fordi det ikke længere er muligt nu at skabe myter om katastrofale forhold, hvor store umistelige værdier i kulturarven fortabes.
Det er godt at få et solidt grundlag for den fremtidige bevaringsstrategi.
Rapporten fastslår, at etableringen af betryggende stabile magasiner er det vigtigste element i udformningen af en bæredygtig bevaringspolitik.
Det vil vi i Venstre tage udgangspunkt i, ligesom vi også er optaget af initiativerne til regionale, fælles magasinløsninger.
Rapporten opererer med stringente klassifikationer af genstandenes betydning og deres bevaringstilstand.
Det er interessant, at sammenstillinger af disse faktorer viser, at 1 pct. af genstandene på Det Kongelige Bibliotek af enestående værdi er svært skadede.
For Statens Museum for Kunst er det alene 0,2 pct. af genstandene, der er i den kategori, og for Nationalmuseet gælder det for 0,3 pct. af genstandene.
Rapporten viser også, at der er et stort behov for samarbejde inden for kulturarvsinstitutionerne.
Samarbejde bør stå som med flammeskrift over bevaringsområdet.
Samarbejde om konserveringsopgaver bør intensiveres og om fornødent samles i en fælles organisation.
Det er oplagt nødvendigt at få fælles standarder for registrering, en fælles database, ligesom det er vigtigt at få bevaringstilstanden beskrevet, så der kan foretages korrekte prioriteringer.
En samlet database over indsamlede genstande vil også være et nyttigt redskab i den kassations- og udskilningspolitik, der nødvendigvis må fastlægges.
Vi lever i et samfund, der producerer stadig flere værker, genstande og begivenheder.
Vi udvikler nye modeller af alting, nye teknologier, ny kunst, underholdning osv.
Kulturarven vil til evig tid forøges.
til en koordineret indsamlingspolitik for at sikre, at bevaringsopgaven kan løses ordentligt, men vi har også behov for en konsekvent kassationspolitik.
Men kassation skal være meget gennemtænkt.
Vi skal værne om vores kulturarv.
Den rummer spor og fortællinger om vores fortid, som er afgørende for vores fælles forståelse.
Men vi skal udvælge og bevare med både omtanke og fremsyn, så vi fortsat kan levere den væsentlige kulturarv videre til de generationer, der kommer efter os.
Jeg skal på vegne af samtlige partier i Folketinget fremsætte følgende: Forslag til vedtagelse »Idet Folketinget - anerkender det store arbejde med udredningen om bevaring af såvel den fysiske som den elektroniske kulturarv, - konstaterer, at udredningen berører et bredt problemfelt, der gælder både for de statslige og de ikkestatslige institutioner, men at udredningens konkrete økonomiske anbefalinger sigter mod det statslige ansvarsområde, - konstaterer, at udredningen peger på et behov for en fremtidig strategi på det kulturhistoriske område, herunder en koordineret indsamlings- og kassationsstrategi, - noterer sig, at kulturministeren har oplyst, at Kulturarvsstyrelsen har besluttet, at industrisamfundets kulturarv skal være det første satsningsområde for styrelsen, og - støtter udredningens forslag om det størst mulige samarbejde mellem institutioner på arkiv-, biblioteks- og museumsområdet og på tværs af det ikkestatslige og det statslige område, opfordrer Folketinget regeringen til at præsentere et udspil som opfølgning på udredningens anbefalinger i forbindelse med fremlæggelse af forslag til finanslov for 2004.«